Covid-19: Opwinding, onsekerheid oor ‘deurbraak-middel’Deksametasoon (Foto: AP Photo/Nati Harnik) Dr. Zweli Mkhize, die minister van gesondheid, het gesê sy departement is opgewonde oor die resultate van ’n kliniese proef uit die Verenigde Koninkryk (VK) wat toon dat ’n klein dosis van ’n relatief goedkoop steroïed moontlik Covid-19-pasiënte se lewe kan red. Die resultate van die kliniese proef wat toon dat die middel deksametasoon sterftes kan voorkom in pasiënte wat ernstig siek is weens Covid-19, is Dinsdag gepubliseer. Volgens die resultate kan deksametasoon die sterftes van Covid-19-pasiënte wat aan ’n ventilator gekoppel is met ongeveer een derde verminder en die sterftes van pasiënte wat aan suurstof gekoppel is met ongeveer een vyfde verminder. Die Wêreldgesondheidsorganisasie (WGO) het dié resultate verwelkom. Die organisasie het nou in ’n verklaring gesê deksametasoon ’n steroïed is wat sedert die 1960’s gebruik word om inflammasie in ’n verskeidenheid toestande te verminder. Dit word onder andere gebruik in die behandeling van asma, allergiese reaksies en sekere kankers. Volgens die WGO is die middel sedert 1977 in verskeie formulerings op sy lys van noodsaaklike medikasie gelys en is dit in die meeste lande relatief bekostigbaar en maklik bekombaar. “Dit is die eerste behandeling wat blyk sterftes te verminder by pasiënte met Covid-19 wat suurstof benodig of aan ’n ventilator gekoppel is,” het dr. Tedros Adhanom Ghebreyesus, direkteur-generaal van die WGO, gesê. (Foto: Brian Inganga/AP) Die WGO het wel benadruk dat daar gedurende die kliniese proef slegs beterskap was by pasiënte wat ernstig siek was met Covid-19 en nié by pasiënte wat die siekte in ’n ligter vorm gehad het nie. Britse reguleerders het nou deksametasoon inderhaas goedgekeur vir gebruik op Covid-19-pasiënte wat in ’n hospitaal opgeneem is en suurstof benodig. Sommige dokters is egter versigtig om te gou opgewonde te raak oor die middel en het gevra om eers die navorsers se bevindinge onder oë te kry om die voordele én beperkings van die middel te kan verstaan. “As dit reproduseerbaar is en as dit uitwerk, is dit ’n reuse-oorwinning – maar dit is nog baie onseker,” het Isaac Bogoch, ’n spesialis in aansteeklike siektes by die Toronto General Hospital in Kanada gesê. Volgens Bogoch is die meeste dokters oor die algemeen gemaklik om deksametasoon te gebruik. Hy erken wel dat hy nie in dié stadium seker is of hy die middel op ’n Covid-19-pasiënt sal gebruik sonder meer inligting daaroor nie. Anthony S. Fauci, direkteur van die nasionale instituut vir allergieë en aansteeklike siektes, het Dinsdag in ’n onderhoud gesê ’n groep kundiges wat riglyne oor die behandeling van Covid-19 opstel, beplan ’n vergadering om die data te evalueer en te beoordeel en aanbevelings oor die gebruik van deksametasoon te doen. Bronne: WGO, The Washington Post